താലിബാനെ ഭീകര സംഘടനയായി പ്രഖ്യാപിക്കണമെന്ന് റിപ്പബ്ലിക്കന് സെനറ്റര്മാര് വാഷിങ്ടണ്: അഫ്ഗാന് ഭരിക്കുന്ന താലിബാനെ ഭീകരസംഘടനയായി പ്രഖ്യാപിക്കണമെന്നാവശ്യപ്പെട്ട് യു.എസിലെ റിപ്പബ്ലിക്കന് പാര്ട്ടിയിലെ മുതിര്ന്ന സെനറ്റര്മാര് രംഗത്ത്. താലിബാന് മന്ത്രിസഭയിലെ 14 അംഗങ്ങള് യു.എന് ഭീകരപ്പട്ടികയില് ഉണ്ടെന്നത് ചൂണ്ടിക്കാട്ടിയാണിത്. താലിബാന് സര്ക്കാരിനെ അംഗീകരിക്കുന്ന രാജ്യങ്ങള്ക്കെതിരെ ഉപരോധം ചുമത്താനും സെനറ്റര്മാര് ആവശ്യപ്പെട്ടു.സെനറ്റര്മാരായ മാര്കോ റൂബിയോ, ടോമി ടുബര്വില്ലെ, മൂര് കാപിറ്റോ, ഡാന് സുള്ളിവന്,ടോം ടില്ലിസ്,സിന്തിയ ലുമ്മിസ് എന്നിവരാണ് പ്രമേയം അവതരിപ്പിച്ചത്. പ്രമേയം കോണ്ഗ്രസ് പാസാക്കുകയും നിയമമാവുകയും ചെയ്താല് താലിബാന് സഹായം ചെയ്യുന്നവര്ക്കെതിരെ ഉപരോധം ചുമത്താന് കഴിയും. താലിബാന് ഭരിക്കുന്ന അഫ്ഗാന് ലോകരാജ്യങ്ങള്ക്ക് ഭീഷണിയാണെന്നും റൂബിയോ പറഞ്ഞു.അഫ്ഗാനില് ഇന്നുമുതല് ആണ്കുട്ടികള് പഠനം തുടരുംകാബൂള്: ശനിയാഴ്ച മുതല് അഫ്ഗാനിലെ സ്കൂളുകള് തുറക്കാന് ഉത്തരവിട്ട് താലിബാന് ഭരണകൂടം. ആറുമുതല് 12 വരെയുള്ള ക്ലാസുകളില് പഠിക്കുന്ന ആണ്കുട്ടികളോടും പുരുഷ അധ്യാപകരോടും വിദ്യാലയങ്ങളിലെത്താനാണ് ആവശ്യപ്പെട്ടത്.എന്നാല് പെണ്കുട്ടികള് എന്തുചെയ്യണമെന്ന് താലിബാന് വ്യക്തമാക്കിയിട്ടില്ല. നേരത്തേ ഒന്നുമുതല് ആറു വരെയുള്ള ക്ലാസുകളിലെ പെണ്കുട്ടികളുടെ വിദ്യാഭ്യാസം താലിബാന് പുനരാരംഭിക്കുമെന്ന് റിപ്പോര്ട്ടുകളുണ്ടായിരുന്നു. അഫ്ഗാനിലെ ചില പ്രവിശ്യകളില് സ്ത്രീകളെ ജോലിക്കു പോകാനും അനുവദിക്കുന്നില്ല.അഫ്ഗാനെ ആര്ക്കും പുറത്തുനിന്ന് നിയന്ത്രിക്കാനാകില്ല ഇംറാന് ഖാന്ഇസ്ലാമാബാദ്: അഫ്ഗാനെ ആര്ക്കും പുറത്തുനിന്ന് നിയന്ത്രിക്കാനാകില്ലെന്ന് പാകിസ്താന് പ്രധാനമന്ത്രി ഇംറാന് ഖാന്. താലിബാന് വാഗ്ദാനങ്ങള് പാലിക്കണമെന്ന് ആവശ്യപ്പെട്ട ഇംറാന് അഫ്ഗാന് പാകിസ്താന് സഹായം തുടരുമെന്നും വ്യക്തമാക്കി. താജികിസ്താന് തലസ്ഥാനമായ ദുഷാന്ബെയില് ഷാങ്ഹായ് ഉച്ചകോടിയില് സംസാരിക്കുകയായിരുന്നു ഇംറാന്.പുതിയ അഫ്ഗാന്സര്ക്കാര് വിദേശസഹായത്തെ ആശ്രയിച്ചാണ് കഴിയുന്നെതന്ന് എല്ലാവര്ക്കും ഓര്മ വേണം. താലിബാന് അവിടെ അധികാരം പിടിച്ചെടുത്തുവെന്നത് യാഥാര്ഥ്യമാണ്. ആ രാജ്യം വീണ്ടും കലാപഭൂമിയാകാതിരിക്കാന് അന്താരാഷ്ട്ര സമൂഹം ശ്രദ്ധിക്കണം. അവിടെ സമാധാനവും സുസ്ഥിരതയും പുനഃസ്ഥാപിക്കണമെന്ന് പാകിസ്താന് അതിയായ താല്പര്യമുണ്ടെന്നും ഇംറാന് കൂട്ടിച്ചേര്ത്തു.ചൈന, റഷ്യ, കസഖ്സ്താന്, കിര്ഗിസ്താന്, താജികിസ്താന്, ഉസ്ബകിസ്താന്, ഇന്ത്യ, പാകിസ്താന് എന്നീ രാജ്യങ്ങളാണ് യോഗത്തില് പങ്കെടുക്കുന്നത്.